Göttscheabarisch

Göttscheabarisch oda Gottscheearisch (englisch „Granish“ gnennt) is a boarischa Dialekt, wo bis 1941 de Haptsproch in da domolign boarischn Sprochinsl Gottscheaba Land (Gottscheer Land) im Sidn vo da Untakrain im heitign Slowenien wor. Göttscheabarisch gheat zua siidboarischn Dialektgruppm. Im Göttscheabarisch san vui oidboarische Relikte dahoidn. Da Dialekt guit ois oana vo de oitatimlichstn Dialekte vom Boarischn.
Göttscheabarisch wead vo da UNESCO ois stoark bedrohte Sproch "(critically endangered language)" eigstuft. De moastn Lait de wo Göttscheabarisch ren lebm in da USA. Do werds owa nua no vo da ejtastn Generation gredd wead, wo ia Kindheit in Göttscheab (Gottschee) vabrocht hom. Aa in Kanada, Östareich und Deitschland gibts Lait, de wo des owa nua ois Zwoatsproch nutzn.
In Slowenien gibts a poa Famijn, bsundas im Toi "Moschnitze" zwischen Pöllandl (Kočevske Poljane) und Tschermoschnitz (Črmošnjice), wo de Sproch teiweis no vawendn. Woarscheinli gibts owa koane Kinda mea, wo des ois Muadasproch leana duan.
Morphologie.
De Konjugation vo de Verbm stimmt mit de andan boarischn Dialekte ziemle iwaein. S Praeteritum is ebmfois valorn ganga und wead duachs Perfekt dasetzt. Andasta ois wiar im Middlboarischn vaschwindds s Praefix "ge-" vom Partizip Perfekt in da Regl ned. Da Konjunktiv II bleibt dahoidn und griagt ba de stoarkn Verbm de Endung "-öt": "nâmöt" (standarddt. 'nähme').
Vui maskuline Substantive trogn andasta ois wia in andan boarischn Dialektn de Pluralendung "-ər" bzw. "-r": "pâmr" (Baam), 'schtoindr" (Stoana). De Vakloanarungsendung "-lain" is voi dahoidn, ko owa za "-le" vakiazt wean. A Genitivforma san im Göttscheabarisch belegt: "wuətrsch haüsch" (s Haus vom Vodan), danebm gibts owa aa de boarische Form: "in wuətr shain haüsch" (am Vodan sei Haus). Aa dees Adverb 'schmoarönsch" (in da Fruah) is a Obkiazung vom Genitiv „[de]s Morgens“.
"I dua, ko, muass, wui, wead"
"Du duast, konnst, muasst, wuist, weasd"
"Ea (se, des) duat, ko, muass, wui, wead"
Syntax.
De Syntax untascheidd si ned vom iwrign Boarisch.
"A guada Orwada ko guad vadeana."
"Friara amoi san de moastn Göttscheabara Bauan gwen."
"Wia hoasst unsa neia Buagamoasta? - I woass net."
"Wos duast du? - I dua nix."
"Nemama an Zug. Dees is z weit zan geh."
"Wohi gehst du? - I geh eikaffn."
"I hob zwoa Briada und drei Schwestan."
"Ea hod a Freindin z Wean.
Se wohna z New York.
Wenn se Opfestrudl mocht, nacha genga ma oi hi essn.
 Se ko morgn ned kema, se muass orwadn geh.
Lexik.
Da Wortschotz is haptsächli boarisch, wia z. B. "ertokh" (Eadog, Diansdog), "pfinstokh" (Pfinsda, Donnasdog) und "pfoit" (Pfoad, Hemad). Aa da Karntnarische Einfluss mochd se bemeakboar: "lai" (nua) oda Verbm af "-azn" wia z. B. "gelmazn" (schrein).
Dazua gibts natiale Lehnweata ausm Slowenischn, ausm Kiraleatein bzw. ausm Italienischn: "jöken" (woana, &lt; slowen. "jokati"), "râzle" (Antn, &lt; slowen. "raca"), "kölar" (Hoiskrogn, &lt;ital. "collare").
A poar Wortbeispui:
Sprochbeispui.
A berihmts Göttscheaba Voiksliadl geht so:
Pain Roashnprünn
Pain Roashnprünn, pain Roashnprünn,
hon i tsboi Reashlain vünn.
A plubas ünt oins baiss bia Shneab,
dia vinnat mon lai in Göttscheab.
Pain Roashnprünn, pain Roashnprünn.
Pain Roashnprünn, pain Roashnprünn,
hon i tsboi Vegalain vünn.
Dia shingant ju shö shiass ünt schean,
due müss ju lai dos Loid vargean,
Pain Roashnprünn, pain Roashnprünn.
Pain Roashnprünn, pain Roashnprünn,
hon i main Diarndle vünn.
Ünt bia i du gashassn pin,
du khimmat a Göttscheabarin.
Pain Roashnprünn, pain Roashnprünn.
Ban Rosnbrunn
"Ban Rosnbrunn, ban Rosnbrunn,"
"hob i zwoa Resal gfundn."
"Oans blau und oans weiss wia Schnee,"
"de findd ma nua z Göttscheab."
"Ban Rosnbrunn, ban Rosnbrunn"
"Ban Rosnbrunn, ban Rosnbrunn,"
"hob i zwoa Vogal gfundn."
"De singa jo so siass und schee,"
"do muass scho glei dees Leid vageh."
"Ban Rosnbrunn, ban Rosnbrunn"
"Ban Rosnbrunn, ban Rosnbrunn,"
"hob i mei Deandl gfundn."
"Und wiar i do gsessa bin,"
"do kimmt a Göttscheabarin."
"Ban Rosnbrunn, ban Rosnbrunn"